سوونیا شەریفی

سوونیا شەریفی (لەدایکبووی ١٨ی ئایاری ٢٠٠٦ لە ئاودانان) لاوێکی کوردە کە بەشداربووی خۆپیشاندانەکانی ٢٠٢٢ بووە و بەھۆیەوە لە تشرینی دووەمی ٢٠٢٢، لەلایەن ئەندامانی دەزگای ھەواڵگریی سپای پاسداران دەستبەسەر کرا. لە کاتی دەستبەسەکردنیدا بە توندی لێیدرا و لە دادگا سزای موحاربەی بەسەردا سەپێندرا. ئەوکات سوونیا خوێندکاری پۆلی ١٠ بوو و لە ناوەندی چاکسازی و پەروەردەی ئیلامدا دەستبەسەر کرابوو. لە ١٥ی کانوونی یەکەمی ٢٠٢٢، دوای ٢٦ ڕۆژان بە دانانی بارمتە ئازاد کرا.

 دەستبەسەرکردن 
ئەفسەرانی سپای پاسداران ھەڵیانکوتایە سەر ماڵی داپیرەی سوونیا شەریفی و لە ١٩ی تشرینی دووەمی ٢٠٢٢دا، سوونیایان دەستبەسەر کرد. سوونیا شەریفی دوای دوو مانگ لە ڕفاندنی لەلایەن ئەفسەرانی ھەواڵگریی سپای پاسداران، ھەر لە بەندکردندا بوو و سەرەڕای ئەوەی داوای دانانی بارمتەی یەک ملیارد تمەنی کرابوو، خێزانی سوونیا بەھۆی ئەوەی توانای دانانی بارمتەکەیان نەبوو لە ئازادکرنیدا سەرکەوتوو نەبوون. دواجار لە ١٥ی کانوونی یەکەمی ٢٠٢٢، بە دانانی بارمتە ھەتا کاتی ڕاگەیاندنی حوکمی سزاکەی لە بەندیخانەی ناوەندیی ئیلام ئازاد کرا. خەڵکی ئاودانان لە دوای ئازادکردنی سوونیا شەریفی بە شێوەیەکی بەرفراوان پێشوازییان لێکرد.

دوای ئەوەی مەنسوورە سەگوەند، یەکێک لە ئەندامانی فەخریی ھێزی پۆلیسی ئاودانان کە دوای کشانەوەی ناڕەزایی لە ھێزی پۆلیس لە ٤ی حوزەیرانی ٢٠٢٣، بە شێوەیەکی گوماناوی گیانی لەدەستدا و ھۆکاری مردنەکەی بە «ڕاگرتنی دڵ» ڕاگەیەندرا. سوونیا شەریفی لە ھەژمارەکەی لە ئینستاگرامدا ڕای گەیاند: «ھاوڕێیان، ئاشنایان و ھاوشاریانی خۆشەویستم لێرەوە ڕای دەگەیەنم کە ھەمووتان ئاگادار بن من نە ھەوڵی خۆکوشتن دەدەم و نە کێشەی دڵم ھەیە».

 سەرچاوەکان 

پۆل:لەدایکبووانی ٢٠٠٦
پۆل:زیندووان
پۆل:خەڵکی ئاودانان
پۆل:کوردەکانی ڕۆژھەڵاتی کوردستان
پۆل:ژنانی کورد
پۆل:دەستبەسەرکراوانی خۆپیشاندانەکانی ٢٠٢٢ی ئێران